b'\n_START_ARTICLE_\nGen BMP15\n_START_PARAGRAPH_\nGen BMP15 kodira beljakovino, imenovano kostna morfogena beljakovina 15 (angl. Bone Morphogenetic Protein 15)._NEWLINE_Beljakovina BMP15 spada v naddru\xc5\xbeino transformirajo\xc4\x8dih rastnih dejavnikov \xce\xb2. Gre za parakrino signalno molekulo, pomembno za razvoj oocitov in jaj\xc4\x8dnikovih foliklov. Z uporabo odtisa Northern so ugotovili, da se BMP15 izra\xc5\xbea le v jaj\xc4\x8dnikih. Ta beljakovina naj bi bila vklju\xc4\x8dena v zorenje oocitov in folikularni razvoj bodisi kot homodimer bodisi kot heterodimer s sorodno beljakovino, rastnim diferenciacijskim dejavnikom 9.\n_START_SECTION_\nMutacija Inverdale\n_START_PARAGRAPH_\nV genu BMP15 so pri ovcah nedavno odkrili to\xc4\x8dkovno mutacijo, imenovano Inverdale (alel I). Pri samicah z dvema mutiranima mutacijama (II) je normalni razvoj foliklov povsem zavrt, pri le eni kopiji mutiranega gena (I+) pa je hitrost ovulacije pospe\xc5\xa1ena._NEWLINE_Mutirani alel "Inverdale" (oznaka FecXi) so odkrili pri pasmi ovac Romney. Ta gen lahko vpliva na pove\xc4\x8dano plodnost oziroma na neplodnost \xc5\xbeivali, ki so nosilke tega gena.\n_START_SECTION_\nOpis fenotipa\n_START_PARAGRAPH_\nMutacija gena se pojavlja na kromosomu X, ki pri heterozigotih (FecXi/FecX+) povzro\xc4\x8da pove\xc4\x8dano stopnjo ovulacije, s tem pa pove\xc4\x8dano \xc5\xa1tevilo rojstvo dvoj\xc4\x8dkov in troj\xc4\x8dkov. Vendar pa se pri homozigotih (FecXi/FecXi) pojavijo okvare jaj\xc4\x8dnikov oziroma neplodnost \xc5\xbeivali. Tvorba foliklov v zgodnjih fazah poteka pr homozigotih normalno, okvare se pojavijo \xc5\xa1ele v primarni fazi razvoja, ki pa so nepopravljive. Tak\xc5\xa1nemu izra\xc5\xbeanju alelov pravimo tudi naddominanca.\n_START_SECTION_\nVzrok\n_START_PARAGRAPH_\nMutacijo FecXi povzro\xc4\x8di prepis baze T v A na nukleotidnem mestu 92. Pri mutaciji se valin zamenja z asparginsko kislino.\n_START_SECTION_\nMutacija Hanna\n_START_PARAGRAPH_\nDruga dru\xc5\xbeina ovac, ki ni v sorodu s pasmo Romney, ima prav tako mutacijo, vezano na kromosom X, imenovano Hanna (FecXh). Kri\xc5\xbeanje \xc5\xbeivali s FecXi in FecXh producira \xc5\xbeivali FecXi/FecXh, katerih samice so prav tako neplodne in se fenotipsko ne razlikujejo od FecXi/FecXi samic pri pasmi Romney._NEWLINE_Lokus FecXi naj bi se nahajal na isti kromosomski regiji, ki vsebuje BMP15.\n_START_SECTION_\nVzrok\n_START_PARAGRAPH_\nMutacijo FecXh povzro\xc4\x8da samostojen prepis baze C v T na polo\xc5\xbeaju 67. nukleotida na peptidu, ki povzro\xc4\x8di prezgodnji zaklju\xc4\x8dni kodon namesto glutaminske kisline. Posledica tak\xc5\xa1nega prezgodnjega zaklju\xc4\x8devanja je najverjetneje popolna izguba funkcije gena BMP15.'